1. februar tiltræder nordjyske Eva Nautrup sin nye stilling. Hun har tidligere arbejdet med marketing og innovation.

I sit nye virke skal Eva Nautrup være med til at styrke hovedformålet med Nordjysk FødevareErhverv - nemlig at fremme vækst og udvikling i landsdelens mange fødevarevirksomheder. 53-årige Eva Nautrup har mange års erfaring fra fødevarebranchen bl.a. fra Royal Greenland, Rose Poulty og Tulip, hvor hendes arbejdsområder i særlig grad har været marketing og innovation. Eva Nautrup har også erfaring inden for erhvervsudvikling i kraft af jobbet som direktør for erhvervsudviklingsinitiativet FoodLife i Holstebro, og siden 2012 har hun haft selvstændig rådgivervirksomhed. Privat bor Eva Nautrup i Blenstrup ved Skørping med sin mand og tre sønner.